SKRIFTLIG FORESPØRGSEL E-2535/02

af Ria Oomen-Ruijten (PPE-DE) til Kommissionen

(11. september 2002)

Om: IJzeren Rijn-jernbaneprojektet

1. Kan Kommissionen give en oversigt over, hvordan det går med IJzeren Rijn-projektet?

2. Mener Kommissionen, at alle problemer og hindringer, for så vidt angår vurderingen af de miljømæssige virkninger, habitat- og fugledirektivet er klaret?

3. Er Kommissionen bekendt med konklusionerne fra advokatkontoret Van Biesen af 22. maj 2002, og hvad mener den om dem?

Konklusionen fra advokatkontoret Van Biesen rummer bl.a. følgende passage: På grundlag af ovennævnte forhold må den generelle konklusion være, at de igangværende procesmæssige forberedelser til genaktivering af IJzeren Rijn-strækningen er i strid med gældende EU-ret. Samtidig er det, for så vidt angår EU-retten og Bern-konventionen, imidlertid også et spørgsmål, om genaktiveringen af denne strækning nogen sinde vil kunne gennemføres i overensstemmelse med denne ret. De gamle traktater fra 1839 og 1873 er ikke tilstrækkelige til at understøtte den belgiske holdning, og kan på ingen måde tilsidesætte den nugældende EU-rets eksistens, betydning og bindende karakter.

4. Hvilke foranstaltninger har Kommissionen til hensigt at træffe?

Svar afgivet på Kommissionens vegne af Margot Wallström

(17. oktober 2002)

Jernbanen Jernrhinen forbinder havnen i Antwerpen med det tyske Ruhrområde og er baseret på et særligt gennemkørselsret gennem den nederlandske kanton Sittard, som er garanteret ved den nederlansk-belgiske separationstraktat fra 1839 og senere traktater fra 1842 og 1873. Der foregik jernbanetrafik ad denne rute mellem 1879 og 1994.

Spørgsmålet om genåbningen af denne Jernrhinen har været genstand for en række skriftlige forespørgsler i Europa-Parlamentet og en klageprocedure mod Nederlandene samt to klageprocedurer som følge af eventuelle overtrædelser i forbindelse med miljøindvirkningsvurderingsdirektivet (Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1)) og naturbeskyttelsesdirektiverne: Rådets direktiv 79/409/EØF af 2. april 1979 om beskyttelse af vilde fugle(2) (fugledirektivet) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter(3) (habitatdirektivet).

Så vidt Kommissionen ved, er der endnu ikke fra de nationale myndigheders side blevet taget noget beslutning om genåbning af Jernrhinen.

Kommissionen afsluttede klagesagen mod Nederlandene vedrørende genåbningen af Jernrhinen, idet den havde været i drift indtil 1994, og ikke var i modstrid med fugle- eller habitatdirektivet. En international vurdering af projektet har vist, at genåbningen af den eksisterende linje vil være den mest miljøvenlige og samtidig den mest økonomiske mulighed. Desuden er det usandsynligt, at genetablering af jernbanetrafikken vil få nogen nævneværdig indflydelse på områdets bevarelsesmæssige værdier. Lokaliteterne Meinweg og Weerter en Budelerbergen, som muligvis kan berøres af genåbningen af Jernrhinen, er blevet udpeget som særligt beskyttede områder i medfør af fugledirektivet og meddelt som foreslåede lokaliteter af fællesskabsbetydning i henhold til habitatdirektivet. På tidspunktet for henholdsvis udpegning og meddelelse havde jernbanen imidlertid allerede været i drift i mere end et århundrede i dette område.

Klagesagerne mod Tyskland er stadig i gang. At dømme ud fra de informationer, Kommissionen ligger inde med, ser det ud til, at lokaliteter, som er beskyttet i medfør af habitatdirektivet eller fugledirektivet, ikke vil blive berørt i Tyskland. Kommissionen er nu i gang med at vurdere, om kravene i Rådets direktiv 85/337/EØF overholdes. Dog lader det til, i betragtning af, at der endnu ikke er truffet nogen afgørelse om projektet, at en overtrædelse af dette direktiv på indeværende tidspunkt er usandsynlig.

Kommissionen kender intet til de konklusioner fra den 22. maj 2002, det ærede medlem henviser til. For så vidt angår traktaterne fra 1839 og 1873, har Kommissionen allerede i sit svar på skriftlig forespørgsel nr. E-2381/99 fra Baert Staes(4) oplyst, at det ikke er op til Kommissionen at bedømme traktaternes gyldighed samt at håndhævelsen af fællesskabsretten ikke nødvendigvis vil være til hinder for håndhævelsen af traktaterne. Den oplyste ligeledes, at det er op til medlemsstaterne selv at vurdere og bedømme den fremtidige anvendelse af Jernrhinen jernbaneforbindelsen.

(1) EFT L 175 af 5.7.1985 som ændret ved Rådets direktiv 97/11/EF af 3. marts 1997 (EFT L 73 af 14.3.1997).

(2) EFT L 103 af 25.4.1979.

(3) EFT L 206 af 22.7.1992.

(4) EFT C 280 E af 3.10.2000.